Document ID: 31992D0024

KOMISSION PÄÄTÖS,
tehty 12 päivänä marraskuuta 1991,
eläinten terveyttä koskevista edellytyksistä ja eläinlääkärintodistuksista tuoreen lihan tuonnissa Namibiasta (92/24/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna direktiivillä 91/497/ETY(2), ja erityisesti sen 14, 15 ja 16 artiklan,
sekä katsoo, että
yhteisön eläinlääkärien tarkastuskäynnin mukaan terveystilanne Namibiassa on yleisesti tyydyttävä ja sitä valvoo täysin hyvin järjestetty eläinlääkintätoimi, erityisesti lihan välityksellä tarttuvien tautien osalta,
tiettyjen jäsenvaltioiden ja Namibian välisen kaupan keskeytymisen välttämiseksi komissio on hyväksynyt päätöksellä 90/451/ETY(3) terveydellisiä suojatoimenpiteitä, jotka koskevat tuoreen lihan tuontia tästä maasta,
terveyttä koskevat edellytykset ja eläinlääkärintodistukset tuoreen lihan tuonnissa Namibiasta on vahvistettava yhteisön tasolla ja sen vuoksi päätös 90/451/ETY on kumottava,
suu- ja sorkkatautipesäkkeitä on esiintynyt satunnaisesti tietyissä Namibian osissa; kuitenkin muut tämän maan osat ovat olleet yli 12 kuukauden ajan vapaita tästä taudista,
SAT suu- ja sorkkatautia vastaan on rokotettu tietyillä Namibian alueilla; tämä rokottaminen rajoittuu kuitenkin Namibian alueisiin, jotka sijaitsevat pohjoiseen suojavyöhykkeeltä, joka kulkee Palgrave Pointista itään Gamiin asti,
erityisesti eläinten liikkumisen kieltämistä tai valvontaa koskevia ankaria toimenpiteitä sovelletaan; tietyt alueet, joilla rokotetaan, rajoitetaan selvästi tautivapaasta alueesta,
toimenpiteitä sovelletaan koko alueella eläinten liikkumisen valvomiseksi ja taudin kaikkien pesäkkeiden löytämiseksi,
Namibian vastuulliset eläinlääkintäviranomaiset ovat lisäksi vahvistaneet, että Namibia on ollut vähintään 12 kuukauden ajan vapaa karjarutosta ja ettei tätä tautia vastaan ole rokotettu kyseisenä aikana,
Namibian vastuulliset eläinlääkintäviranomaiset ovat sitoutuneet ilmoittamaan 24 tunnin kuluessa teleksillä, telefaksilla tai sähkeellä Euroopan yhteisöjen komissiolle ja jäsenvaltioille vahvistuksen edellä mainittujen tautien esiintymisestä tai rokotuspäätöksestä niitä vastaan tai tällaisten toimenpiteiden muuttamisesta,
terveyttä koskevat edellytykset on vahvistettava ja eläinlääkärintodistukset on annettava kyseisen kolmannen maan terveystilanteen mukaisesti, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1 Jäsenvaltioiden on sallittava tuoreen lihan tuonti Namibiasta seuraavasti:
a) liitteen A mukaisessa mukana olevassa terveystodistuksessa vahvistettuja takeita vastaava luuttomaksi leikattu naudan-, lampaan- ja vuohensukuisten kotieläinten tuore liha, lukuun ottamatta sivutuotteita, Namibiasta, ei kuitenkaan alueelta, joka sijaitsee pohjoiseen suojavyöhykkeeltä, joka kulkee Palgrave Pointista itään Gamiin asti;
b) kotieläiminä pidettyjen kavioeläinten tuore liha, joka vastaa liitteen B mukaisessa mukana olevassa terveystodistuksessa vahvistettuja takeita.
2 Jäsenvaltioiden on varmistettava, että 1 kohdan a alakohdassa tarkoitettu luuttomaksi leikattu tuore liha ei saavu tuovan jäsenvaltion alueelle teurastuspäivää seuraavien 21 päivän aikana.
3 Jäsenvaltioiden on kiellettävä muunlaisen kuin 1 kohdassa tarkoitetun tuoreen lihan tuonti Namibiasta.
2 artikla
Kumotaan komission päätös 90/451/ETY.
3 artikla
Tätä päätöstä sovelletaan 1 päivästä tammikuuta 1992.
4 artikla
Tämä päätös on osoitettu kaikille jäsenvaltioille.
Tehty Brysselissä 12 päivänä marraskuuta 1991.

Labels: 0
3
17
18